**D ô v o d o v á s p r á v a**

1. **Všeobecná časť**

Predložený návrh na vydanie zákona, ktorým sa mení zákon č. 300/2005 Z. z. Trestný zákon v znení neskorších predpisov a o zmene niektorých zákonov, sa predkladá v nadväznosti na súbežne predložený návrh na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov, ktorého obsahom je vypustenie inštitútu amnestie z Ústavy Slovenskej republiky (upravenej v čl. 102 ods. 1 písm. j) a ods. 2 Ústavy Slovenskej republiky) s tým, že prezidentovi Slovenskej republiky zostane zachovaná možnosť udeľovať individuálnu milosť.

Dôvodom predloženia tohto návrhu je nevyhnutnosť - v prípade schválenia vyššie uvedeného návrhu na zmenu ústavy - vypustiť právnu úpravu amnestie z celého právneho poriadku Slovenskej republiky, predovšetkým z trestnoprávnych kódexov, ale aj z iných zákonov a zároveň zjednotenie nejednotne používanej terminológie, používajúcej v niektorých predpisoch pojem „milosť“ s Ústavou Slovenskej republiky používajúcej pojem „individuálna milosť“. Predložený poslanecký návrh má striktne technický charakter a okrem ustanovení viažucich sa na amnestiu a zjednotenia terminológie s ústavou žiadne iné zmeny ani doplnenia neobsahuje.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh zákona nebude mať vplyv na verejné financie, podnikateľské prostredie, životné prostredie a informatizáciu spoločnosti ani sociálny vplyv.

1. **Osobitná časť**

**K čl. I a II**

Navrhuje sa vypustenie inštitútu amnestie z trestnoprávnych kódexov. Zároveň sa pojem „milosť“ terminologicky zosúlaďuje s Ústavou Slovenskej republiky, ktorá používa slovné spojenie „individuálna milosť“.

**K čl. III až VII**

Navrhuje sa vypustenie inštitútu amnestie z jednotlivých zákonov.

**K čl. VIII**

Účinnosť navrhovanej novely zákona sa navrhuje na 1. mája 2014.